b'\n_START_ARTICLE_\nRT-2UTTH Topol M\n_START_PARAGRAPH_\nRT-2UTTKh \xc2\xabTopol-M\xc2\xbb (russisk: \xd0\xa0\xd0\xa2-2\xd0\xa3\xd0\xa2\xd0\xa2\xd0\xa5 \xc2\xab\xd0\xa2\xd0\xbe\xd0\xbf\xd0\xbe\xd0\xbb\xd1\x8c-\xd0\x9c\xc2\xbb) er et av de nyeste russiske interkontinentale ballistiske missilene, og det f\xc3\xb8rste som er utviklet etter oppl\xc3\xb8sningen av Sovjetunionen. Missilet har av NATO f\xc3\xa5tt kodenavnet SS-27 STALIN. \xc2\xabTopol\xc2\xbb (\xd1\x82\xd0\xbe\xd0\xbf\xd0\xbe\xd0\xbb\xd1\x8c) er russisk for poppel. V\xc3\xa5penet er utviklet av Moskvas Termoteknologiske Institutt og kan skytes ut fra b\xc3\xa5de silo og mobile plattformer.\n_START_SECTION_\nSpesifikasjoner og bruk\n_START_PARAGRAPH_\nTopol M-missilene er 22,7 meter lange, og har en diameter p\xc3\xa5 1,95 meter. Utskytningsmassen er p\xc3\xa5 47 200 kg, inklusive nyttelasten p\xc3\xa5 1000\xe2\x80\x931200 kg. I standardutgaven har missilet et stridshode p\xc3\xa5 550 kilotonn, men det kan modifiseres til \xc3\xa5 ta seks stridshoder. Rakettmissilet har en estimert rekkevidde p\xc3\xa5 opptil 11 000 km._NEWLINE_Utviklingen av v\xc3\xa5penet startet p\xc3\xa5 slutten av 1980-tallet, og missilet ble redesignet i 1992. F\xc3\xb8rste utskytningstest ble utf\xc3\xb8rt 20. desember 1994, og de f\xc3\xb8rste eksemplarene ble utplassert i modifiserte SS-19-siloer i desember 1997. Det f\xc3\xb8rste silobaserte regimentet ble erkl\xc3\xa6rt stridsdyktige i 1998, og ble fulgt av tre andre i 1999, 2000 og 2003._NEWLINE_Topol M er konstruert for enten \xc3\xa5 avfyres fra en forsterket rakettsilo eller fra en selvdrevet mobil rakettrampe med terrengkapasitet og mulighet for avfyring fra ethvert punkt p\xc3\xa5 ruten sin._NEWLINE_De tre f\xc3\xb8rste mobile missilenhetene ble satt i tjeneste n\xc3\xa6r byen Tejkovo i desember 2006, og per januar 2008 har Russland totalt 48 silo-baserte og 6 mobile Topol M-systemer. Frem til 2015 er 69 planlagt anskaffet.\n_START_SECTION_\nUtvikling\n_START_PARAGRAPH_\nTopol M har f\xc3\xa5tt flere nyutviklete systemer som skal gj\xc3\xb8re den i stand til \xc3\xa5 unng\xc3\xa5 rakettforsvarssystemer. Raketten kan foreta unnaman\xc3\xb8vrer for \xc3\xa5 unng\xc3\xa5 \xc3\xa5 bli truffet av konvensjonelle v\xc3\xa5pen, og b\xc3\xa6rer med seg ulike hjelpemidler for \xc3\xa5 unng\xc3\xa5 varmes\xc3\xb8kende v\xc3\xa5pen. Missilet er skjermet mot EMP, str\xc3\xa5ling og kjernefysiske detonasjoner utenfor en radius p\xc3\xa5 500 meter, og er designet for \xc3\xa5 t\xc3\xa5le treff fra alle kjente laserv\xc3\xa5pen._NEWLINE_En versjon av missilet beregnet p\xc3\xa5 avfyring fra ub\xc3\xa5ter er under utvikling.\n_START_SECTION_\nBrukere\n_START_PARAGRAPH_\nRussland kommer til \xc3\xa5 v\xc3\xa6re det eneste landet som bruker missilet.'